Сонечным раннем сустракала сталіца праваслаўных вернікаў з усіх куточкаў Беларусі. Больш за 50 тысяч праваслаўных пад незмаўкальныя спевы царкоўных званоў ішлі Хрэсным ходам з малітвамі і духоўнымі песнапеннямі ад Пакроўскага храма Мінска да Замчышча, дзе і праходзіла велічная, глыбокая і шчымлівая Божая літургія. На вялікіх экранах манітора адно дзейства ўрачыстасці змяняла другое, а Божае слова Патрыярха Кірыла, Мітрапаліта Філарэта кранала да слёз, яно вучыла мудрасці, чысціні і любові. Шчодрае ліпеньскае сонца падымалася ўсё вышэй і вышэй. Аднак духоўная еднасць, вера людская і ўсёабдымнае пачуццё свята не дазвалялі нікому без пары пакінуць плошчу. “Са слязамі на вачах я ішла Хрэсным ходам, — прызналася Галіна Чумакова, — з маіх вуснаў гучала малітва. Але ж я пераканаўча магу сцвярджаць: гэта душа мая спявала. Свет і дабрыня ахоплівалі сэрца, палымяныя словы Патрыярха Кірыла, Мітрапаліта Філарэта, чароўныя малітвы, што ліліся над святочным Мінскам, мне асабіста, спадзяюся, што і ўсім вернікам таксама, яшчэ раз даказвалі адзінства, сілу і моц праваслаўнай веры”.